Det er ikke hverdagskost, at en formand og en kasserer i en forening rotter sig sammen om et avanceret forsøg på snyde sig til at få knap 50.000 kroner udbetalt i moms. Ikke desto mindre er det politiets overbevisning, at det er sket i en forening i det østlige Vendsyssel. Fredag skal retten i Hjørring efter planen behandle sagen mod en 61-årig kvinde, der var kasserer i foreningen, og en 45-årig mand, der var formand for foreningen, da forsøget på snyderiet ifølge politiet fandt sted tilbage i 2018. Snød med datoen Ifølge politiets anklager indsendte den 61-årige kasserer 17. juli 2018 en elektronisk ansøgning til Skattestyrelsen med en anmodning om delvis momskompensation for 178.499 kroner i købsmoms. Det vil sige en anmodning, som hvis den blev imødekommet, ville give penge tilbage i moms. Ifølge sagens oplysninger var ansøgningen forfalsket og tilbagedateret til før 1. juli 2018 for at få det til at se ud som om, at ansøgningen var indsendt før ansøgningsfristens udløb. 17. august var kassereren også i telefonisk kontakt med Skattestyrelsen, og her oplyste hun ifølge anklageskriftet mundtligt, at ansøgningen oprindeligt var sendt med post før ansøgningsfristens udløb. Ifølge politiet var det også løgn. Klagede over afgørelse Skattestyrelsen slog sig tilsyneladende i tøjret og afviste anmodningen, men ifølge anklagerne fik det ikke formanden og kassereren til at give op. De klagede over afgørelsen og sendte 26. oktober en klage til Skattestyrelsen. Klagen var underskrevet af formanden – den nu 45-årige mand. Brevet var vedlagt en erklæring fra en statsautoriseret revisor, ligesom der blev henvist til, at det var den originale revisorerklæring, der var ”indsendt pr. brevpost med den oprindelige ansøgning”. Problemet er imidlertid, at politiet mener, at også denne erklæring er falsk og tilbagedateret og lavet af formanden og kassereren med det formål at snyde Skattestyrelsen til at udbetale et beløb, som ville have været på 48.549 kroner, hvis det var gået som planlagt. Det fremgår ikke på forhånd, hvordan de to tiltalte forholder sig til anklagerne, men det ventes at komme frem som noget af det første, når sagen indledes.

Referat:
En 61-årig kvinde og en 45-årig mand forfalskede ifølge politiets anklager en ansøgning for at få penge tilbage i moms.